  Анжелика Тихонова корреспондент Удмуртиысь 52 ӵектосъёс Азьмуртлэн лулчеберет кичӧлтонъёсъя фондысь оглом 44 миллион 316 сюрс 960,03 манет утӥзы. Вормисьёс пӧлын Эгра ёросысь «Шуэн шлач» ӵектос но. Со сярысь ивортодэтъя «Удмуртия» агентстволэн корреспондентэзлы Эграысь «Нефтяник» культура юртысь ивортодэтъя но аналитикая ёзэтэн, Сундурысь удмурт кырӟанъя «Ӟардон» калык ансамблен кивалтӥсь, ӵектослэн авторез Людмила Чиркова вераз. Ӵектосэз улонэ пыӵатыны эграос 497 сюрс 220 манет утӥзы. Со сяна, асьсэос валче вылысь 198 сюрс 775 манет висъялозы. Со чотын фестивалез ортчытӥсьёслы костюмъёс, пыдкутчанъёс, арганъёс но басьтозы. Людмила Чиркова пусйиз, сиён-юонлы сӥзем фестиваль ортчытыны малпанзы лулчеберет удысын ужасьёс понна радъям одӥгаз дышетсконын кылдӥз. Дышетӥсьёссы сыӵе ужрадъёс тунсыко пото шуыса пусйизы. «Ӟардонлэн» кивалтӥсез шулы сӥзем фестиваль радъяно кариськиз но сое «Шуэн шлач» нимаз. Мон ачим лымшор ёросысь, милям шу пероглэн нимыз ӧвӧл. Шу перог но шу перог шуиськом. Нош татчы бызи но, кузпалэлэн гуртаз со шу перогез шуэн шлач шуо. Собере ужея мукет гуртэ мынӥськом но, отысь бабушъёс но шуэн шлач шуыса верасько. И сыӵе мыным яраз со ним, сыӵе со чебер кылӥське, жингрес Людмила Чиркова, «Шуэн шлач» ӵектослэн авторезЛюдмила Чирковалэн верамезъя, шуэн шлачез егитъёс лэсьтыны уг быгато ини. Соин ик сое пӧран вашкала сямъёсты улӟытыны, со сярысь юалляськыны туж умой, туж тунсыко луысал шуыса малпаз. Озьы ужрадэз нырысьсэ 2019-тӥ арын ортчытӥзы. Нош туэ 25-тӥ куарусёнэ со куинетӥзэ радъяськиз ини. Отчы Ижкарысь, Балезино, Дэбес, Кез, Якшур-Бӧдья, Шаркан, Красногорск ёросъёсысь, озьы ик Эгра ёросысь 200 пала пыриськисьёс люкаськизы. Калыкъёс шуо, бабушъёсмы озьы каро вал, мамаосмы озьы каро вал, нош ми воксё мукет сямен лэсьтӥськомы. <…> Тодӥськоды-а, кыӵе гинэ пӧртэм та шуэн шлачез ваё! Кин кызьы быгатэ! Кыӵе соос чебересь луо! Эшшо ик котькудзылэн воксё мукет шӧмыз. Со мыным сыӵе яра, сыӵе тунсыко потэ Людмила Чиркова, «Шуэн шлач» ӵектослэн авторезФестиваль улсын пыжкемъёсъя сяна, шулэсь юонъёсъя но конкурс ортчыто. Соос но ваньзы ик пӧртэмесь луо, пусъе Людмила Чиркова. Нош эшшо бакча сульдэръёсъёсъя вожвылъяськон радъяло. Пусъём, лулчеберет кичӧлтонъёсъя фондлэн конкурсаз Эгра ёросысь эшшо куинь ӵектосъёс грантъёс утӥзы. Со сяна, ёросын быдэстоно эшшо одӥг ӵектос вормисе потӥз – «Секретная карта деревни Сеп», сое Нижний Новгородысь огазеяськон конкурсэ ыстӥз. Ӵектослы 4 миллион 510 сюрс 894 манет висъязы.  Тодэ вайытом, Удмуртиын Азьмуртлэн грантъёсъя фондысьтыз коньдонлы луыса «УдМульт» ӵектосэз улонэ пыӵато.  Тегъёс: Лулчеберет Ижкар Эгра Удмуртия грантъёс  